แบงก์กรุงเทพเตรียมแผนรับมือม็อบ
ธ.กรุงเทพ สั่งสาขาในเขตพ.ร.บ.ความมั่นคง เฝ้าระวังการชุมนุม เตรียมแผนบีซีพีรับมือหากเกิดความรุนแรง
23 พ.ย. 2555

ธ.กรุงเทพ สั่งสาขาในเขตพ.ร.บ.ความมั่นคง เฝ้าระวังการชุมนุม เตรียมแผนบีซีพีรับมือหากเกิดความรุนแรง
นายวีระศักดิ์ สุตัณฑวิบูลย์ ผู้ช่วยผู้จัดการใหญ่ ธนาคารกรุงเทพ เปิดเผยว่า ขณะนี้ธนาคารได้สั่งการให้สาขาธนาคารที่อยู่ใน 3 เขตพื้นที่ประกาศใช้พ.ร.บ.ความมั่นคง คือ เขตพระนคร เขตป้อมปราบศัตรูพ่ายและเขตดุสิต ทำการเกาะติดสถานการณ์การชุมนุมใหญ่ของกลุ่มองค์การพิทักษ์สยาม (อพส.) ในวันที่ 24 พ.ย.นี้ อย่างใกล้ชิด พร้อมทั้งเตรียมแผนบริหารความต่อเนื่องทางธุรกิจ หรือ บีซีพี ในกรณีที่มีความรุนแรงหรือการชุมนุมมีแนวโน้มยืดเยื้อ
“ธนาคารมีประสบการณ์จากการชุมนุมในหลายครั้งที่ผ่านมาจึงขอรอบคอบไว้ก่อน สาขาในพื้นที่จะมอนิเตอร์เหตุการณ์ ในกรณีฉุกเฉินเราก็มีแผนบีซีพีเอาไว้รองรับ ” นายวีระศักดิ์ กล่าว
อย่างไรก็ตาม จากการประเมินสถานการณ์ล่าสุดยังเชื่อว่าการชุมนุมจะไม่ยืดเยื้อและมีความรุนแรงเกิดขึ้น จึงเชื่อผลกระทบต่อธนาคารจะมีไม่มากเพราะสาขาส่วนใหญ่ปิดทำการในวันเสาร์-อาทิตย์ ขณะที่ผลกระทบต่อภาคธุรกิจยอมรับว่าการประกาศพรบ.ความมั่นคงอาจมีผลทางจิตวิทยาบ้างกับความเชื่อมั่นของนักลงทุนต่างชาติ